32002R1922
L 293/11
JURNALUL OFÍCIAL AL UNIUNII EUROPENE
REGULAMENTUL (CE) NR. 1922/2002 AL COMISIEI
din 28 octombrie 2002
de modificare a Regulamentului (CE) nr. 1454/2001 al Consiliului privind măsurile specifice referitoare la anumite produse agricole pentru Insulele Canare și a Regulamentului (CE) nr. 21/2002 de stabilire a bilanțurilor estimative de aprovizionare și a ajutoarelor comunitare pentru regiunile ultraperiferice
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1454/2001 al Consiliului din 28 iunie 2001 privind măsurile specifice referitoare la anumite produse agricole pentru Insulele Canare și de abrogare a Regulamentului (CEE) nr. 1601/92 (Poseican) (1), astfel cum a fost modificat prin Regulamentul (CE) nr. 1195/2002 al Comisiei (2), în special articolul 3 alineatul (6),
întrucât:
(1)
Regulamentul (CE) nr. 1454/2001 instituie pentru un anumit număr de produse agricole, esențiale în Insulele Canare pentru consumul uman, pentru transformare sau ca factori de producție agricolă, un regim specific de aprovizionare. Printre produsele destinate hranei vitelor figurează făina și aglomeratele sub formă de peleți de lucernă.
(2)
Lucerna prezentată sub formă de peleți sau de făină constituie un element important pentru hrana șeptelului din Insulele Canare. Cu toate acestea, ea nu este suficientă pentru a satisface necesarul de proteine și fibre din hrana rumegătoarelor, mai ales într-un cadru competitiv în care se fac eforturi importante pentru producția de carne și produse lactate de calitate.
(3)
În acest cadru, este necesar să se extindă domeniul de aplicare a regimului specific de aprovizionare în Insulele Canare la lucerna cu fibre lungi, care poate integra proteine și fibre în regimul șeptelului de rumegătoare din Insulele Canare.
(4)
Prin urmare, este necesar să se modifice Regulamentul (CE) nr. 1454/2001 în consecință.
(5)
Ca urmare a modificării Regulamentului (CE) nr. 1454/2001, partea 1 din anexa III la Regulamentul (CE) nr. 21/2002 al Comisiei din 28 decembrie 2001 de stabilire a planurilor estimative de aprovizionare și a ajutoarelor comunitare pentru regiunile ultraperiferice în conformitate cu Regulamentele (CE) nr. 1452/2001, (CE) nr. 1453/2001 și (CE) nr. 1454/2001 ale Consiliului (3), astfel cum a fost modificat ultima dată prin Regulamentul (CE) nr. 1365/2002 (4), trebuie reformulată pentru a include lucerna prezentată altfel decât sub formă de făină și peleți.
(6)
Pentru o mai bună adaptare la nevoile de aprovizionare, trebuie reunite într-un singur grup șrotul de soia, peleții de lucernă, precum și celelalte forme de prezentare a lucernei, fără modificarea cantității totale.
(7)
Prin urmare, trebuie modificat, de asemenea, Regulamentul (CE) nr. 21/2002 în consecință.
(8)
Măsurile prevăzute în prezentul regulament sunt conforme cu avizul Comitetului comun de gestionare a furajelor uscate, hameiului și grăsimilor,
ADOPTĂ PREZENTUL REGULAMENT:
Articolul 1
La anexa I la Regulamentul (CE) nr. 1454/2001, se inserează următorul rând după penultimul rând:
„Alte forme de prezentare a lucernei
ex 1214 90 99”.
Articolul 2
Anexa III la Regulamentul (CE) nr. 21/2002 se modifică în conformitate cu anexa la prezentul regulament.
Articolul 3
Prezentul regulament intră în vigoare în a șaptea zi de la data publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 28 octombrie 2002.